MT Il-Ġurnal Uffiċjali tal-Unjoni Ewropea C 345/19

Pubblikazzjoni ta' applikazzjoni skont l-Artikolu 6(2) tar-Regolament tal-Kunsill (KE) Nru 510/2006 dwar il-protezzjoni tal-indikazzjonijiet ġeografiċi u d-denominazzjonijiet tal-oriġini għall-prodotti agrikoli u l-oġġetti tal-ikel

2011/C 345/07

Din il-pubblikazzjoni tikkonferixxi d-dritt għal oġġezzjoni għall-applikazzjoni skont l-Artikolu 7 tar-Regolament tal-Kunsill (KE) Nru 510/2006 (1). Id-dikjarazzjonijiet ta' oġġezzjoni għandhom jaslu għand il-Kummissjoni fi żmien sitt xhur mid-data ta' din il-pubblikazzjoni.

DOKUMENT UNIKU

IR-REGOLAMENT TAL-KUNSILL (KE) Nru 510/2006

“SER KORYCIŃSKI SWOJSKI”

Nru KE: PL-PGI-0005-0835-18.10.2010

IĠP ( X ) DPO ( )

1. Isem:

“Ser koryciński swojski”

2. Stat Membru jew pajjiż terz:

Il-Polonja

3. Deskrizzjoni tal-prodott agrikolu jew tal-oġġett tal-ikel:

3.1. Tip ta' prodott:

Klassi 1.3 Ġobon

3.2. Deskrizzjoni tal-prodott li għalih japplika l-isem fil-punt 1:

Is-“ser koryciński swojski” huwa ġobon misjur magħmul mill-ħalib sħiħ mhux ipproċessat tal-baqra, li miegħu jiġu miżjuda t-tames u l-melħ tal-mejda. Jistgħu jiġu miżjuda ħwawar u ħxejjex aromatiċi.

Is-“ser koryciński swojski” għandu forma sferika ċċattjata (ġeojdali) b'sezzjoni trasversali ellittika; għandu dijametru li jasal sa 30 ċm (skont id-daqs tal-passatur li jkun intuża fil-produzzjoni tiegħu u l-kwantità ta' ġobon imqiegħed fih) u jiżen bejn 2,5-5 kg (skont il-passatur li jkun intuża u t-tul tal-perjodu tas-sajran).

Is-“ser koryciński swojski” għandu bosta toqob żgħar ta' daqsijiet u forom differenti. Il-wiċċ tal-ġobon hu skanalat.

Hemm tliet perjodi ta' maturazzjoni għall-ġobon mibjugħ taħt l-isem “ser koryciński swojski”:

Is-“ser koryciński swojski” – świeży (frisk) jitħalla jsir għal 2-4 ijiem;

Is-“ser koryciński swojski” – leżakowany (immaturat) jitħalla jsir u jimmatura għal 5-14-il jum;

Is-“ser koryciński swojski” – dojrzały (misjur) jitħalla jsir u jimmatura għal aktar minn 14-il jum.

It-tul tal-perjodu ta' maturazzjoni ma jbiddilx il-karatteristiċi speċifiċi tas-“ser koryciński swojski” imsemmija f’ (5.2).

Deskrizzjoni tas-“ser koryciński swojski” skont it-tul tal-perjodu tas-sajran Grupp tal-karatteristiċi jew tal-ingredjenti Karatteristika jew ingredjent “ser koryciński swojski” frisk “ser koryciński swojski” mmaturat “ser koryciński swojski” misjur Kulur Kulur estern lewn il-krema isfar ċar (lewn it-tiben) safrani jew isfar Kulur intern lewn il-krema lewn il-krema jkanġi fl-isfar ċar (lewn it-tiben) isfar ċar (lewn it-tiben) Konsistenza Konsistenza esterna il-konsistenza esterna hija l-istess bħall-interna kemxejn iebes fuq barra u artab fuq ġewwa qoxra safra delikata bi nwar bajdani fuq barra Konsistenza interna imxarrab, elastiku ħafna, b'toqob żgħar imqassmin b'mod ugwali (madwar 1 mm) niedi, elastiku, b'toqob indaqs u mqassmin b'mod ugwali (madwar 2 mm) kemxejn niedi, elastiku, b'toqob indaqs u mqassmin b'mod ugwali Karatteristiċi organolettiċi Togħma maġġorment għandu togħma ħelwa u kremuża, tipikament qisu lastku u jagħmel ħoss żaqżieqi meta jingidem kemxejn mielaħ, b'togħma notevoli li tixbah il-ġewż Notevolment xott, pjuttost mielaħ fis-saff ta' barra u kemxejn inqas lejn iċ-ċentru, b'togħma ħafifa ta' ġewż. Riħa aroma dominanti ta' butir frisk aroma ħafifa ta' ġobon niexef aroma ta' ġobon niexef Karatteristiċi fiżikokimiċi Ndewwa ≤ 53 % ≤ 48 % ≤ 43 % Xaħam ≥ 20 % ≥ 22 % ≥ 30 %

3.3. Materja prima (għall-prodotti pproċessati biss):

— Il-materja prima bażika hija l-ħalib tal-baqra, it-tames u l-melħ tal-mejda (madwar 3 g għal kull 10 l ħalib), kif ukoll melħ għall-għorik fuq il-ġobon wara l-iffurmar.

— Materja prima fakultattiva – ħwawar imnixxfin u ħxejjex aromatiċi: bżar, bżar aħmar, ħabaq, xibt, tursin, lovage, nagħniegħ, anisi sewda, tewm salvaġġ, paprika, merdqux, anisi, origanu, faqqiegħ mhux ħelu u niexef,

— ħwawar u ħxejjex aromatiċi friski: tewm, paprika, żebbuġ; ħxejjex aromatiċi friski: xibt, kurrat salvaġġ, ħabaq, nagħniegħ u merdqux.

Il-ħalib li jintuża fil-produzzjoni huwa ħalib sħiħ mhux ipproċessat. Ebda proċessar fiżiku jew kimiku mhuwa permess, ħlief għall-iffiltrar tal-impuritajiet makroskopiċi u t-tkessiħ f'temperatura ambjentali għal skopijiet ta' preservazzjoni. Il-manifattura tal-ġobon għandha tibda sa mhux aktar tard minn ħames sigħat wara li jitlesta l-ħlib.

L-użu ta' ħwawar differenti jservi biss biex jagħti t-togħma u ma jbiddilx il-karatteristiċi tas-“ser koryciński swojski”.

3.4. Għalf (għall-prodotti li ġejjin mill-annimali biss):

Il-ħalib li jintuża biex isir is-“ser koryciński swojski” ġej minn baqar li jirgħu fil-mergħat għal tal-anqas 150 jum fis-sena. L-annimali jingħataw x'jieklu permezz ta' metodi tradizzjonali; fix-xitwa, il-bażi tal-għalf tagħhom hi ffurmata minn ħuxlief li jikber fuq art mistagħdra, ikel miċ-ċereali (xgħir, segala, qamħ u taħlit ta' ċereali) jew furrajna.

3.5. Stadji speċifiċi tal-produzzjoni li għandhom isiru fiż-żona ġeografika ddefinita:

— It-tisħin tal-ħalib u ż-żieda tat-tames u l-melħ

— It-tibqit

— Il-frid tax-xorrox

— It-tqattir tax-xorrox

— L-iffurmar

— Għorik bil-melħ

— Sajran

3.6. Regoli speċifiċi għat-tqattigħ, għall-ħakk, għall-ippakkjar, eċċ.:

—

3.7. Regoli speċifiċi għat-tikkettar:

Il-produtturi kollha tas-“ser koryciński swojski” huma meħtieġa jużaw il-logo komuni tas-“ser koryciński swojski” fuq it-tikketti tagħhom. Il-logo tas-“ser koryciński swojski” jitqassam miż–Zrzeszenie Producentów Sera Korycińskiego (Assoċjazzjoni tal-Produtturi tal-Ġobon Korycin).

Ir-regoli li jirregolaw it-tqassim tal-logo ma jiddiskriminaw bl-ebda mod produtturi li mhumiex membri tal-Assoċjazzjoni.

4. Deskrizzjoni fil-qosor taż-żona ġeografika:

Is-“ser koryciński swojski” jiġi prodott fi tliet muniċipalitajiet fil-Kontea Sokólski, fil-Provincja Podlaskie, jiġifieri f'Korycin, Suchowola u Janów.

5. Rabta maż-żona ġeografika:

5.1. Speċifiċità taż-żona ġeografika:

5.1.1. Fatturi naturali

Iż-żona ġeografika li fiha s-“ser koryciński swojski” jiġi prodott tinsab fil-mesoreġjun Altipjan ta’ Białystok, li jagħmel parti mill-makroreġjun tal-pjanura tat-Tramuntana ta’ Podlachian, żona morena b’għadajjar ikkaratterizzata minn ħofor mimlijin tajn fost plateaux wesgħin. Il-pajsaġġ varjat taż-żona kien iffurmat minn azzjoni glaċjali repetuta. Il-Pjanura tat-Tramuntana ta’ Podlachian tinkludi diversi komponenti iżgħar, jiġifieri: widien, ħwat, pjanuri u altipjani, inkluż l-Altipjan ta’ Białystok. L-altipjani huma ta’ oriġini morenika u juru varjetà morfoloġika kbira ħafna. L-aktar strutturi tal-art komuni hawnhekk huma għoljiet moreni u kames mikulin li jilħqu għoli ta' 200 metru ’l fuq mil-livell tal-baħar f'ċerti postijiet.

Din il-pjanura għandha klima li notevolment issir aktar kontinentali lejn il-Lvant (filwaqt li influwenzi klimatiċi marittimi jipprevalu fil-Punent tal-Polonja). Iż-żona fejn jiġi prodott is-“ser koryciński swojski” tinsab fil-parti t’isfel tal-Grigal tal-Polonja, li hija kkunsidrata bħala r-reġjun l-aktar kiesaħ fil-pajjiż, minbarra l-muntanji. Ix-xtiewi huma twal (bejn wieħed u ieħor 110 ijiem), bl-aktar temperaturi baxxi fil-pajjiż: il-medja tat-temperaturi tal-arja f'Jannar hija bejn – 5 u – 6 °C (il-medja ta’ Jannar għal Varsavja hija ta’ madwar – 3,5 °C), u jkun hemm kisja ta’ silġ li ddum mhux ħażin. Is-sjuf idumu għal madwar 90 jum u huma pjuttost sħan, bit-temperatura medja ta’ Lulju tkun madwar 18 °C. Il-perjodi ta’ tranżizzjoni huma iqsar minn dawk tal-parti ċentrali tal-pajjiż. Il-medja annwali ta’ xita hija ta’ madwar 650 mm. Il-maġġoranza tax-xita tinżel fil-perjodu bejn April u Settembru. Iż-żmien ta’ meta tinżel ix-xita huwa fattur favorevoli, għaliex 70 % tax-xita kollha tinżel matul l-istaġun tat-tkabbir, u dan huwa ta’ benefiċċju għall-artijiet mistagħdra u għall-mergħat. Il-frekwenza tax-xita matul l-istaġun tat-tkabbir hija favorevoli wkoll, għaliex ix-xita tinżel għal madwar 94 jum. L-istaġun tat-tkabbir huwa qasir; jibda fl-għaxar jum ta’ April u jispiċċa fl-aħħar ta’ Ottubru. B’hekk idum għal madwar 200 jum.

5.1.2. Fatturi storiċi u ħiliet umani

Ir-reġjun li fih jiġi prodott is-“ser koryciński swojski” m'għandux industrija tqila. L-impjanti industrijali li joperaw fih huma involuti fl-ipproċessar ta' ikel agrikolu – b'mod partikolari l-ħalib. Il-maġġoranza tal-art hi foresta jew użata għall-biedja. L-art agrikola, li kważi kollha kemm hi tappartjeni lil irziezet individwali, tammonta għal parti sinifikanti taż-żona. Il-maġġoranza tagħha hija art agrikola b'valur baxx ta' produzzjoni u bi ftit injam.

Il-Provinċja Podlaskie, li tinkludi ż-żona definita f’ (4), hija mgħammra biex tipproduċi l-ħalib u l-prodotti tal-ħalib, kif juri l-fatt li għandha l-akbar parti ta’ art mimlija ħaxix fil-Polonja, li tammonta għal 35,4 % taż-żona kkultivata. Il-mergħat jammontaw għal 13 % u l-artijiet mistagħdra għal 22,4 %. Il-provinċja tinsab fit-tieni post fil-pajjiż f’termini ta’ rjus ta’ baqar. Tforni lis-suq b’litru minn kull tliet litri ta’ ħalib prodott fil-Polonja u blokka minn kull ħames blokok ta’ butir. Il-produtturi tal-ħalib tagħha jipproduċu medja ta’ 33,3 tunnellati ħalib, imqabbla mal-medja nazzjonali ta’ 16,2 tunnellati. Is-sehem tagħha fil-figura nazzjonali qiegħed kull ma jmur jiżdied.

Tradizzjonalment kienet mgħammra biex tipproduċi l-ħalib u l-prodotti tal-ħalib minħabba l-livell baxx ta’ industrijalizzazzjoni fil-passat u l-livelli baxxi kontinwi ta’ investiment, livell għoli ta’ qgħad, u pagi baxxi. Fil-passat, bażikament kien jinbiegħ il-ħalib mhux ipproċessat, iżda ħafna rziezet kienu jagħmlu wkoll il-butir u s-“ser koryciński swojski” għall-użu tagħhom stess jew għall-bejgħ. Il-manifattura tal-ġobon kienet, b'mod partikolari, mezz biex isir użu mill-ħalib prodott fl-irziezet u biex jiddiversifikaw id-dieti. Il-ħiliet speċifiċi tal-produtturi tas-“ser koryciński swojski” jidhru b’mod partikolari bl-użu ta’ ħalib mhux pasturizzat biex jipproduċu l-ġobon u bit-taqlib tal-prodott waqt is-sajran f’diversi stadji ddeterminati mill-għarfien u l-esperjenza tal-produtturi.

5.2. Speċifiċità tal-prodott:

Is-“ser koryciński swojski” għandu forma speċifika assoċjata mal-passaturi li fihom jiġi magħmul. Dawn l-għodda lill-ġobon jagħtuh ukoll il-wiċċ skanalat karatteristiku tiegħu. Huwa magħmul minn ħalib sħiħ mhux pasturizzat, li jagħtih l-aroma karatteristika tiegħu ta' ħalib frisk. Il-ġobon huwa niedi u elastiku, b'bosta toqob żgħar, indaqs u mqassmin b'mod ugwali.

5.3. Rabta kawżali bejn iż-żona ġeografika u l-kwalità jew il-karatteristiċi tal-prodott (għal DPO) jew il-kwalità, ir-reputazzjoni jew karatteristiċi oħra speċifiċi tal-prodott (għal IĠP):

Ir-rabta bejn is-“ser koryciński swojski” u ż-żona hija bbażata fuq il-karatteristiċi speċifiċi definiti f’ (5.2), u fuq ir-reputazzjoni tiegħu.

Il-karatteristiċi speċifiċi tas-“ser koryciński swojski” evolvew matul il-ħafna snin li matulhom ġie prodott, l-għarfien tal-metodu ta’ produzzjoni u l-ħiliet prattiċi assoċjati li għaddew minn ġenerazzjoni għal oħra, hekk kif it-teknoloġija tal-prodotti tal-ħalib u l-manwali tal-produzzjoni ma jagħtux deskrizzjoni ta’ kif għandu jiġi magħmul dan il-prodott, li huwa assoċjat mill-qrib maż-żona ġeografika definita f’ (4). Il-prodott igawdi minn reputazzjoni tajba, kif juru n-numru ta' artikoli fl-istampa, ir-referenzi fuq l-internet u l-premji li rċieva. Is-“ser koryciński swojski” jinbiegħ fi ħwienet li għandhom reputazzjoni tajba għal ammont li jlaħħaq mal-50 % iżjed tal-prezz mitlub għal ġobon tat-tames ieħor. Is-“ser koryciński swojski” jinbiegħ fuq l-internet għall-istess prezz eżatt tal-“oscypek”, li huwa denominazzjoni protetta tal-oriġini.

Il-ġobon Korycin (ser koryciński) rebaħ l-ewwel premju u t-titlu ta' “Smak Roku” fil-fiera kummerċjali tal-Polagra Farm f'Poznań fl-2004, “Perła” fil-kompetizzjoni Nasze Kulinarne Dziedzictwo, u t-titlu “Podlaska Marka Roku” fil-kategorija tat-togħma. Il-Festa tal-Ġobon ta' Korycin (Święto sera korycińskiego) ilha tiġi mtellgħa kull ħarifa sa mill-2004. Fl-2005, is-“ser koryciński swojski” kien inkluż fil-lista nazzjonali ta' prodotti tradizzjonali tal-Ministru għall-Agrikoltura u l-Iżvilupp Rurali.

Is-“ser koryciński swojski” qiegħed kull ma jmur isir aktar magħruf u aktar imfittex, speċjalment fit-Tramuntana u fiċ-ċentru tal-Polonja. Jiġi promoss kull sena ġewwa Varsavja matul il-festa Podlasie w stolicy.

Ir-referenzi għar-rikonoxximent u l-popolarità li jgawdi l-ġobon Korycin jidhru fl-istampa reġjunali u nazzjonali: Gazeta Wyborcza (Białystok) tal-4-5 ta' Ġunju 2005 – “Podlasie w stolicy”; Kurier Poranny tal-4 ta' Lulju 2005 – “Tłoczno i smacznie”; Gazeta Współczesna tat-12 ta' Settembru 2005 – “Zrób sobie swojski ser”; Gazeta Współczesna tad-29 ta' Settembru 2005 – “Święto sera po raz drugi”; Gazeta Współczesna tal-4 ta' Ottubru 2005 – “Gospodynie z Gminy Korycin twierdzą, że nie ma to jak … Swojskiego sera smak”; Gazeta Współczesna, tad-29 ta' Novembru 2005 – “Projekt dla sera”; Gazeta Współczesna tal-24 ta' Settembru 2007 – “Magia Smaku”; Gazeta Współczesna tal-25 ta' Settembru 2007 – “Pierwsza przydomowa serowarnia”; Gazeta Współczesna tat-23 ta' Ottubru 2007 – “Sery to jest przyszłość”; Kurier Poranny tas-17 ta' Ottubru 2007 – “Niektórzy wracają”; Kurier Poranny tad-19 ta' Jannar 2008 – “Dobra marka To jest to!”; Gazeta Współczesna tas-17 ta' Marzu 2008 – “Pierwszy Festiwal Kuchni Podlaskiej”; GWAGRO tad-19 ta' Mejju 2008 – “Danie warte ‚Perły‘ ”; Gazeta współczesna tal-11 ta' Ġunju 2008 – “Podlasie w stolicy”; Gazeta Współczesna tad-19 ta' Ġunju 2008 – “Serowarnia po polsku”; Gazeta Wyborcza Duży Format tas-16 ta' Frar 2009“Bambus w szynce”; Gazeta Współczesna tas-17 ta' Marzu 2009 – “To były smaki”; Gazeta Wyborcza (Białystok) tal-15 ta' Mejju 2009 – “Wspólna dla wszystkich jest kaczka – mowa o potrawach przygotowanych na Międzynarodowy Festiwal Kuchni”; Gazeta Współczesna tad-9 ta' Ġunju 2009 – “Dobre smaki można promować”; Gazeta Współczesna tas-16 ta' Ġunju 2009 – “Regionalne specjały – próbujmy i kupujmy”. Tiftixa fuq l-internet għas-“ser koryciński” tagħti 10 paġni ta' riżultati; Is-“ser koryciński swojski” huwa deskritt ukoll fil-Wikipedija, l-enċiklopedija bla ħlas.

Referenza għall-pubblikazzjoni tal-ispeċifikazzjoni:

(L-Artikolu 5(7) tar-Regolament (KE) Nru 510/2006)

http://www.minrol.gov.pl/index.php?/pol/Jakosc-zywnosci/Produkty-regionalne-i-tradycyjne/Zlozone-wnioski-o-rejestracje-Produkty-regionalne-i-tradycyjne

(1) ĠU L 93, 31.3.2006, p. 12.